Document ID: 31990R1706

*****
ΚΑΝΟΝΙΣΜΟΣ (ΕΟΚ) αριθ. 1706/90 ΤΗΣ ΕΠΙΤΡΟΠΗΣ
της 22ας Ιουνίου 1990
που τροποποιεί τον κανονισμό (ΕΟΚ) αριθ. 16/90 για την έκδοση και την αναστολή πιστοποιητικών εισαγωγής για ορισμένα μεταποιημένα προϊόντα με βάση τα βύσσινα καταγωγής Γιουγκοσλαβίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1201/88 του Συμβουλίου της 28ης Απριλίου 1988 για την καθιέρωση μηχανισμών εισαγωγής για ορισμένα μεταποιημένα προϊόντα με βάση τα βύσσινα καταγωγής Γιουγκοσλαβίας (1), και ιδίως το άρθρο 4,
Εκτιμώντας:
ότι με τον κανονισμό (ΕΟΚ) αριθ. 16/90 της Επιτροπής (2) ανεστάλη η έκδοση πιστοποιητικών εισαγωγής για ορισμένα μεταποιημένα προϊόντα με βάση τα βύσσινα καταγωγής Γιουγκοσλαβίας·
ότι, με βάση τις ανακοινώσεις που πραγματοποιήθηκαν από τα κράτη μέλη σε εφαρμογή του άρθρου 4 παράγραφος 1 του κανονισμού (ΕΟΚ) αριθ. 4061/88 της Επιτροπής της 21ης Δεκεμβρίου 1988 περί συμπληρωματικών λεπτομερειών εφαρμογής όσον αφορά τα πιστοποιητικά εισαγωγής για ορισμένα μεταποιημένα προϊόντα με βάση τα βύσσινα καταγωγής Γιουγκοσλαβίας (3), όπως διορθώθηκε από τον κανονισμό (ΕΟΚ) αριθ. 582/89 (4), διαπιστώθηκε ότι σημαντικό μέρος των πιστοποιητικών εισαγωγής που εκδόθηκαν δεν χρησιμοποιήθηκε και συνεπώς θα πρέπει να αποκατασταθεί η έκδοση πιστοποιητικών εισαγωγής για ορισμένα μεταποιημένα προϊόντα με βάση τα βύσσινα καταγωγής Γιουγκοσλαβίας προκειμένου να επιτραπούν οι εισαγωγές μέχρι του συνολικού όγκου των 19 900 τόνων για το τρέχον έτος, που έχει προβλεφθεί με τον κανονισμό (ΕΟΚ) αριθ. 1201/88·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΟΚ) αριθ. 16/90 διαγράφεται
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουνίου 1990.

Labels: 3
17
18